Ole Sohn (SF), 1999-11-16:
Venstres ordfører, hr. Kim Andersen, sagde, at det var et lovforslag, som var blevet til ud fra princippet »bedre sent end aldrig«.
Dertil vil jeg sige, at jeg er glad for, at ministeren klappede hesten en kende, som man vistnok siger ovre på Skanderborgegnen, for det gav jo mulighed for at tænke og ikke mindst tænke over: Hvorfor er bibliotekerne så vigtige?
Jo, det er de, fordi de er Danmarks folkelige, demokratiske kulturhuse, hvor alle dele af befolkningen kommer som aktive forbrugere og som modtagere af et alsidigt kulturudbud.
Her søges det gamle såvel som det nye, her findes der ro til fordybelse, her findes der underholdning, og her findes der fællesskab med andre.
Måske vil nogle mene, at udlån af bøger fortsat skal forblive det centrale for bibliotekerne, mens andre må tage sig af musikken og videoerne, men så enkelt kan det ikke stilles op. Naturligvis er og bliver bogen et centralt element i bibliotekernes virke og gerne fortsat det centrale. Den ro og fordybelse, de tanker, billeder og fantasier, der udvikler sig under læsning af en bog, er unikke.
Derfor er bogen et vigtigt, kulturbærende element, der er med til at udvide ens evne til at forestille sig rum og scenerier, men det suppleres med nye mediemuligheder.
Man kan sige det på den måde, at biblioteksbegrebet hele tiden udvikles - gennem film og tv udvikles ens evne til at forstå spring i tid og rum og forstå forholdet mellem størrelse og perspektiv.
Her er det jo især for børn og unge, de nye medier spiller en stigende rolle.
Men hvorfor er det så vigtigt, at film og musik bliver en integreret del af bibliotekernes materialeudbud?
Jo, fordi der er et ikke helt uvæsentligt svælg mellem børns og unges adgang til forskellige former for mediemaskiner og det, der kommer ud af dem.
Bibliotekernes rolle må netop være at sikre mangfoldighed i indholdet af de forskellige medier.
Men den kulturelle mangfoldighed på bibliotekerne skal ikke blot bestå i, at man udlåner mere af det samme, men sikre variation og kvalitet.
Med de bemærkninger vil jeg sige, at jeg er utrolig glad for det lovforslag, som ligger, selv om det ikke i fuldt omfang dækker det, SF har ønsket; men det sidestiller materialerne på en sådan måde, at man ud over bøger, tidsskrifter og lydbøger nu også får stillet de musikbærende materialer og de elektroniske informationsressourcer til rådighed.
Det er godt, og det er vigtigt, og det er nødvendigt.
Vi havde, som det måske er antydet, gerne set, at også videoerne blev en lovfæstet del, men har forståelse for den økonomiske sammenhæng og siger: Det er godt, at de kom med i en hensigtserklæring.
Vi mener, at det er vigtigt, fordi der specielt er en forpligtelse over for de læsesvage grupper og en forpligtelse til via bibliotekerne at bidrage til en effektiv integration af indvandrere og flygtninge, og her er øjet og ørerne et væsentligt element.
Derfor synes vi, det er godt, at flere materialer kommer ind på bibliotekerne.
Afslutningsvis skal jeg så sige - der er selvfølgelig altid et par men'er, selv i et godt forslag - at vi mener, at der er en manglende garanti for, at bibliotekerne får glæde af hele det forøgede statslige tilskud, eftersom en stor del af pengene, ikke alle, men en stor del af pengene, bliver udlagt som generelle bloktilskud.
Vi havde gerne set, at man havde brugt den samme formulering som i det foregående lovforslag, altså at man ligesom havde sat hegnspæle op, som man siger, så de penge, der via bloktilskud bliver udlagt til en styrkelse af bibliotekerne, også bliver brugt til formålet.
Og jeg kan da ikke se, hvorfor Kommunernes Landsforening skulle have en døjt imod det, medmindre der skulle være ugler i mosen.
Hvis kommunerne er helt enige i, at pengene selvfølgelig skal bruges til bibliotekerne, kunne de vel også godt klare, at sådan en som jeg og andre måske gerne ville have det stående for en sikkerheds skyld, fordi erfaringerne fra sidst, vi gjorde det, da bibliotekerne blev lagt over, måske ikke alle sammen er så positive.
Med de bemærkninger vil jeg sige, at der på baggrund af de høringssvar, der er kommet, naturligvis er anledning til, at vi under udvalgsbehandlingen får stillet nogle spørgsmål og får klaret nogle små hjørner hist og pist.